KOMISIJOS REGLAMENTAS (EB) Nr. 138/2008
2008 m. vasario 15 d.
nutraukiantis dalinę tarpinę antidempingo priemonių, taikomų importuojamai Kinijos Liaudies Respublikos kilmės gabonmedžio fanerai, peržiūrą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos Bendrijos narėmis nesančių valstybių (1) (toliau - pagrindinis Reglamentas), ypač į jo 9 straipsnį,
pasikonsultavusi su Patariamuoju komitetu,
kadangi:
A. TYRIMAS
1. Galiojančios priemonės
(1)
Reglamentu (EB) Nr. 1942/2004 (2) Taryba nustatė galutinį antidempingo muitą Kinijos Liaudies Respublikos kilmės gabonmedžio faneros importui. Keturioms bendrovėms, kurioms galioja individualūs muitai, taikomi 6,5-23,5 % dydžio muitai, kitiems eksportuotojams taikomas 66,7 % dydžio muitas.
2. Prašymas atlikti peržiūrą
(2)
2006 m. balandžio 3 d. Komisija gavo prašymą pagal pagrindinio reglamento 11 straipsnio 3 dalį išnagrinėti, ar į produkto apibrėžtį būtų galima įtraukti naujas produkto rūšis.
(3)
Prašymą Bendrijos gabonmedžio faneros gamintojų vardu pateikė Europos faneros pramonės federacija (FEIC) (toliau - pareiškėjas).
(4)
Pareiškėjas teigė, kad rinkoje pasirodė naujų rūšių produktų, t. y. fanera, kurią sudaro ne storesni nei 6 mm storio medienos sluoksniai, kurių bent vienas išorinis bintangor, red canarium, kedondong ar kitos rūšies medienos sluoksnis nepadengtas nuolatine kitos medžiagos plėvele. Šiems produktams reikėtų taikyti antidempingo priemones, nes jų pagrindinės fizinės ir cheminės savybės bei galutinis panaudojimas yra toks pat, kaip ir produkto, kuriam taikomos galiojančios priemonės. Todėl tiek nagrinėjamasis produktas, tiek naujos produkto rūšys turėtų būti laikomos vienu produktu.
3. Inicijavimas
(5)
Pasitarusi su Patariamuoju komitetu ir nustačiusi, kad yra pakankamai įrodymų, pateisinančių dalinės tarpinės peržiūros inicijavimą, Komisija, skelbdama pranešimą Europos Sąjungos oficialiajame leidinyje (3) inicijavo dalinę tarpinę peržiūrą, remdamasi pagrindinio reglamento 11 straipsnio 3 dalimi, kurią atliekant bus tiriama nagrinėjamojo produkto apibrėžtis.
B. PRAŠYMO ATSIĖMIMAS IR TYRIMO NUTRAUKIMAS
(6)
2007 m. gruodžio 5 d. laišku Komisijai pareiškėjas atsiėmė savo prašymą dėl dalinės tarpinės antidempingo priemonių, taikomų importuojamai Kinijos Liaudies Respublikos kilmės gabonmedžio fanerai, peržiūros.
(7)
Pagal pagrindinio reglamento 9 straipsnio 1 dalį tyrimas gali būti nutrauktas pareiškėjui atsiėmus prašymą, jeigu tai neprieštarauja Bendrijos interesams.
(8)
Komisija nusprendė, kad šis tyrimas turėtų būti nutrauktas, nes jį atliekant nebuvo nustatyta jokių aplinkybių, įrodančių, kad nutraukus tyrimą būtų pažeisti Bendrijos interesai. Suinteresuotosioms šalims buvo apie tai pranešta ir joms buvo suteikta galimybė pateikti pastabas. Tačiau nei viena suinteresuotoji šalis pastabų nepateikė. Todėl nėra jokių požymių, kad tyrimo nutraukimas prieštarautų Bendrijos interesams.
(9)
Taigi, Komisija daro išvadą, kad Kinijos Liaudies Respublikos kilmės gabonmedžio faneros importo peržiūra turėtų būti nutraukta nekeičiant galiojančių antidempingo priemonių,
PRIĖMĖ ŠĮ REGLAMENTĄ:
Vienintelis straipsnis
Dalinė tarpinė antidempingo priemonių, taikomų importuojamai Kinijos Liaudies Respublikos kilmės gabonmedžio fanerai, peržiūra nutraukiama.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 15 d.